Лъостэн Владимир и вагъуэр маблэ
Къэралпсо мыхьэнэ зиIа щIэныгъэлI, зэман кIыхькIэ КъБКъУ-м и ректору лэжьа, республикэр, лъэп- къыр зэрыгушхуэ цIыху щэджащэ Лъостэн Владимир Чэлимэт и къуэр псэужамэ мы махуэм илъэс 85-рэ ирикъунут.
Лъостэн Владимир 1931 гъэм накъыгъэм и 2-м Шэрэдж щIыналъэм хыхьэ Аушыджэр къуажэм къыщалъхуащ. ЩIэныгъэлI цIэрыIуэр ящыщщ XX лIэщIыгъуэм и жылагъуэ-политикэ лэжьакIуэ пажэхэм.
ЩIэныгъэ куу зэрыбгъэдэлъам и закъуэкъым Лъостэн Владимир цIыхухэм я гум фIыкIэ къыщIинар. Абы хэлъа цIыхугъэ лъагэми псори ихьэхурт. IэщIагъэлIыр и зэфIэкIкIэ къэзылъытэ унафэщIхэм ящыщт ар. Апхуэдэ лэжьакIуэм щIэгъэкъуэн хуэхъуну хьэзырт. Ар мызэ-мытIэу СССР-м, Къэбэрдей-Балъкъэрым я Совет Нэхъыщхьэм я депутату ха-хащ. Илъэс зыбжанэкIэ республикэм и Совет Нэхъыщхьэм и тхьэмадэм и къуэдзэу щытащ, «Хэку» зэгухьэныгъэм и Къэбэрдей-Балъкъэр къудамэм, республикэм и еджапIэ нэхъыщхьэхэм я Ректорхэм я советым я унафэщIу лэжьащ. Апхуэдиз зэфIэкI зыбгъэдэлъа Лъостэным къэралым дамыгъэ лъапIэ куэд къыхуигъэфэщащ, Бэракъ плъыжь, «ЩIыхьым и дамыгъэ» орденхэр, медаль, щIыхь тхылъ зыбжа- нэ яхэту. Абы зэрихьэрт КъБР-м, Адыгейм щIэныгъэмкIэ щIыхь зиIэ я лэжьакIуэ цIэ лъапIэхэр, ИнформатикэмкIэ дунейпсо акаде-мием и академикт.
Бгъэдэлъа зэфIэкI лъагэмрэ цIыхугъэ инымрэ ар ящIащ цIыхубэм я гум лъэхъэнэкIэрэ имыхуж цIыху щэджащэ. БлэкIамрэ къэкIуэнумрэ зэпызыщIэ, щIэблэхэм тхыдэр яхуэзыхъумэ зэманым Лъостэным и цIэр жыжьэ нихьэсынущ. Ар дунейм къыщытехьэм къэунэхуауэ щыта вагъуэр къытхуоблэ, щIэныгъэм и нурыр дэтхэнэми лъигъэIэсу. Абы и цIэр дыщэпскIэ къэралпсо щIэныгъэм и тхыдэм хэтхащ, и фэеплъ нэхур цIыху минхэм ягухэм илъщ.
АРЩЫДАН Фейруз.
